Bevar fremmedspråk som en del av studieforberedende opplæring
Utdanningsdirektoratet foreslår å gjøre fremmedspråk til valgfritt innhold innenfor retningen kommunikasjon, språk og medier. Arbeiderpartiet i Bergen er bekymret for at dette i praksis vil føre til at langt færre elever får opplæring i andre fremmedspråk enn engelsk.
Språkkompetanse handler ikke bare om kommunikasjon. Kunnskap om språk gir innsikt i andre samfunn, kulturer og perspektiver. I en tid preget av geopolitisk uro, polarisering og desinformasjon er denne kompetansen viktig for demokratiet.
Norge trenger mennesker som har kunnskap om språk og samfunn hos våre europeiske samarbeidspartnere, handelspartnere og naboer. Dersom fremmedspråk blir et valgfag, kan tilbudet bli svekket særlig ved mindre skoler. Det vil gi større geografiske forskjeller og på sikt svekke rekrutteringen til språkfag, lærerutdanning, forskning, offentlig forvaltning og internasjonalt arbeidsliv.
Arbeiderpartiet i Bergen ber Arbeiderpartiet arbeide for at:
1. fremmedspråk fortsatt skal inngå som en obligatorisk del av studieforberedende opplæring
2. alle elever skal ha et reelt og likeverdig tilbud om fremmedspråkopplæring, uavhengig av bosted og skolestørrelse
3. hensynet til demokrati, kunnskapsberedskap og kulturforståelse skal inngå i den videre utformingen av fag- og timefordelingen
Bakgrunn
Utdanningsdirektoratet har på oppdrag fra Kunnskapsdepartementet gjennomgått dagens fag- og timefordeling i videregående opplæring. Forslaget innebærer seks studieforberedende retninger og en inndeling i felles innhold, studieforberedende innhold og retningsinnhold. Fremmedspråk foreslås som valgfritt retningsinnhold innenfor kommunikasjon, språk og medier, framfor som et obligatorisk fag for elever som skal oppnå studiekompetanse. Høringsfristen er 1. november. 
Forslaget kan føre til at færre elever velger fremmedspråk. Når faget blir valgfritt, kan skolene også få svakere grunnlag for å opprettholde tilbudene. Dette kan særlig ramme mindre skoler og skape geografiske forskjeller i elevenes mulighet til å lære språk. På Vestlandet kan redusert språkkompetanse også få betydning for næringer med omfattende kontakt med utlandet. 
Fremmedspråk er mer enn et kommunikasjonsfag. Språkopplæring gir interkulturell kompetanse og øvelse i å forstå mennesker med andre verdier, erfaringer og tenkemåter. Dersom engelsk blir det eneste fremmedspråket mange behersker, blir tilgangen til andre lands offentligheter, kunnskapsmiljøer og samfunnsdebatter svakere. Dette berører demokratisk deltakelse og forutsetningene for en åpen og opplyst offentlig samtale.
Norsk høyere utdanning skal være internasjonalt orientert. Forkunnskaper i fremmedspråk gir studentene bedre forutsetninger for språkstudier, internasjonalt rettede utdanninger og utveksling til land som ikke er engelskspråklige. Et svekket skolefag kan også redusere rekrutteringen til lektorutdanningene og på sikt tilgangen på kvalifiserte språklærere.

